कुष्ठ से छुटकारा पाने के लिए सिखाई जल-तेल थैरेपी
राष्ट्रीय कुष्ठ उन्मूलन कार्यक्रम के तहत जिला चिकित्सालय में चल रहे दो दिवसीय शिविर का गुरुवार को समापन हो गया। इस अवसर पर जिला कुष्ठ नियंत्रण अधिकारी डॉ. विष्णु गर्ग ने कहा कि कुष्ठरोग के प्रति व्याप्त भ्रांति को मिटाने के लिए समाज को जागरूक करने की जरूरत है। कुष्ठरोग कोई श्राप नहीं बल्कि एक सामान्य बीमारी है। एमडीटी की दवा खाने और नियमित एक्सरसाइज करने से कुष्ठरोग से छुटकारा पाया जा सकता है।
शिविर में जिले से मरीज को जल-तेल उपचार की विधि विस्तार से बताई गई। अंतिम दिन सभी रोगियों को टब समेत जल-तेल उपचार विधि में प्रयोग होने वाली सामग्री वितरित की गई। शिविर के दौरान जिला कुष्ठ अधिकारी डॉ. विष्णु गर्ग एवं जिला कुष्ठ सलाहकार गिर्राज बाथम ने मरीजों को बताया कि इस रोग से प्रभावित अंग सुन्न पड़ जाते हैं। समय पर उपचार नहीं मिलने की दशा में बीमारी बढ़ने पर हाथ -पैर चलना बंद हो जाता है। इस स्टेज पर ऑपरेशन के जरिए बीमारी को मिटाया जा सकता है। उन्होंने कहा कि कुष्ठरोग के उपचार में जल-तेल से फिजियोथैरेपी कारगर है। उन्होंने शिविर में मौजूद उन मरीजों के उदाहरण बताए जिनके हाथ-पैरों ने काम करना बंद कर दिया था, लेकिन पुनर्शल्य क्रिया कराने के बाद सामान्य जीवन जीने लगे हैं। शिविर के अंतिम दिन सभी 20 मरीजों को जल-तेल उपचार के लिए जरूरी संसाधन प्रदाय किए गए।
कुष्ठरोग के मामले में सुरक्षित श्रेणी में हैं जिला
जिला कुष्ठ सलाहकार गिर्राज बाथम ने बताया कि यह राहत की बात है कि कुष्ठरोग के लिहाज से श्योपुर जिला सुरक्षित श्रेणी में है। जिले में कुष्ठरोग की दर 0.41 प्रतिशत है, जबकि शासन द्वारा निर्धारित मापदंड के अनुसार प्रत्येक 10 हजार की आबादी पर एक कुष्ठ रोगी होना सामान्य श्रेणी में माना जाता है। इस तरह श्योपुर जिले में कुष्ठदर तय मापदंड से 50 फीसदी से भी कम है। प्रदेश में पन्ना, टीकमगढ़, हरदा, खंडवा, बड़वानी और खरगौन जिले में कुष्ठरोग की दर काफी ज्यादा है।
कांटे का घाव भी बन जाता है कुष्ठ
राष्ट्रीय कुष्ठ उन्मूलन कार्यक्रम के तहत जिला अस्पताल में आयोजित शिविर में विशेषज्ञों ने बताया कि कुष्ठ रोग माइकोबैक्टीरिया लेप्रा नामक जीवाणु से होता है। किसी व्यक्ति को नंगे पैर कांटा चुभने के बाद लंबे समय तक घाव रहने पर कुष्ठरोग मेें तब्दील हो सकता है, लेकिन यह असाध्य बीमारी नहीं है। नियमित खुराक लेने पर मरीज पूरी तरह स्वस्थ हो जाता है।
फिजियोथैरेपी
hin_Deva hin_Deva hin_Deva hin_Deva hin_Deva hin_Deva hin_Deva mag_Deva